Bransjenorm

mellom

Bygningsforsikringsselskaper

og

Eierskifteforsikringsselskaper

## 1. Hva bransjenormen gjelder og avtalens formål

Bransjenormen regulerer saksbehandling av krav som rettes av selger eller kjøper av en bygning hvor det er tegnet både bygningsforsikring og eierskifteforsikring i forbindelse med salg av boligen.

Formålet med bransjenormen er å sikre at kravstiller ikke blir en ”kasteball” mellom selskapene. Bransjenormen skal sikre at alle krav blir realitetsbehandlet av alle selskap som får kravet fremmet mot seg. Bransjenormen skal sikre at regress mellom selskapene først blir fremmet etter at kravstillers krav er blitt realitetsbehandlet.

## 2. Krav om å realitetsbehandle alle krav som fremmes

Både bygningsselskapene og eierskifteforsikringsselskapene forplikter seg til å realitetsbehandle alle krav som selger eller kjøper av boligen retter mot selskapet. Med realitetsbehandling menes at selskapet uten ugrunnet opphold skal ta skriftlig stilling til om selskapet er ansvarlig for det fremsatte krav, og gi kravstiller en skriftlig begrunnelse for sitt standpunkt.

Dersom selskapet etter realitetsbehandlingen mener at selskapet er uten ansvar, kan det kort henvise kravstiller til den forsikring som selskapet mener kan ha et ansvar i saken.

## 3. Regress

Selskapene forbeholder seg rett til regress for enhver utbetaling under forsikringen. Selskapet skal varsle at regresskrav kan bli reist innen rimelig tid etter at selskapet er blitt kjent med det forhold som kan begrunne kravet, men regresskravet skal først fremmes i et etter-oppgjør mellom selskapene.

## 4. Når en skade skal anses inntruffet

En skade skal anses inntruffet på det tidspunkt skaden første gang materialiserte seg selv om skaden først avdekkes på et senere tidspunkt. En skade har materialisert seg på det tidspunkt det objektivt sett har oppstått en fysisk forringelse av bygningen.

I spørsmålet om når skaden faktisk og rettslig har inntruffet, skal vanlige bevisvurderingsregler gjelde.

## 5. Tvisteløsning

Tvist om regressrett mellom selskapene avgjøres ved de ordinære domsstoler med mindre partene er enige om løse tvisten ved voldgift.

Bransjenormen skal evalueres innen utgangen av 2015.